ศิริพงษ์ อุ่นทรพันธุ์ ซีอีโอดีเด่น บริษัทดีเด่น
ศิริพงษ์ อุ่นทรพันธุ์ ประธานกรรมการบริหาร และกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี (AIT) วัย 59 ปี
11 ม.ค. 2555

ศิริพงษ์ อุ่นทรพันธุ์ ประธานกรรมการบริหาร และกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี (AIT) วัย 59 ปี
โดย..เจียรนัย อุตะมะ 
เพิ่งได้รับรางวัลผู้บริหารสูงสุดดีเด่นจาก SET AWARD 2011 หลังจาก AIT ติด 200 อันดับบริษัทดีเด่นของนิตยสารฟอร์บส์ 2 ปีซ้อนในปีที่ผ่านมาเช่นเดียวกัน
รางวัลนี้เป็นรางวัลที่สะท้อนว่าเขาได้นำองค์กรไปสู่ความสำเร็จ และเป็นผู้ยึดหลักคุณธรรมในการบริหารองค์กร รวมถึงการมีวิสัยทัศน์และความสามารถเชิงกลยุทธ์ในการนำองค์กรไปสู่ความสำเร็จ สร้างผลประกอบการให้เติบโตได้อย่างโดดเด่นทั้งรายได้และกำไร รวมถึงอัตราผลตอบแทนส่วนผู้ถือหุ้นที่สม่ำเสมอ
สอดคล้องกับในปี 2554 ที่ AIT ติดอันดับ Asia’s 200 BEST Under a Billion ต่อเนื่องเป็นปีที่ 2 ของนิตยสารฟอร์บส์ เอเชีย ที่ค้นหาสุดยอดบริษัท 200 แห่ง จากทั่วภูมิภาคเอเชียแปซิฟิกที่มีการเติบโตทั้งรายได้ กำไรสุทธิ และผลตอบแทนส่วนผู้ถือหุ้นในกลุ่มบริษัทที่มียอดขายตั้งแต่ 500-1,000 ล้านเหรียญสหรัฐ
“ศิริพงษ์” เชื่อว่าการติดอันดับเอเชียของ AIT จะช่วยสร้างความเชื่อมั่นให้กับผู้ลงทุนว่าได้เลือกลงทุนในกิจการที่ไว้วางใจได้ เป็นบริษัทชั้นนำของเอเชีย ซึ่งผู้บริหารพยายามทำผลงานให้ดี โดยในช่วงครึ่งหลังของปี 2554 บริษัทมีงานรับรู้รายได้มากกว่าครึ่งปีแรก จึงไม่น่าห่วงเรื่องเป้าหมายรายได้ทั้งปีจำนวน 5,000 ล้านบาท และ ณ สิ้นเดือน มิ.ย. มีงานในมือประมาณ 3,700 ล้านบาท




 
เขาเป็นทั้งผู้บริหารสูงสุดขององค์กรและผู้ก่อตั้งบริษัทนี้และพัฒนาจนรุ่งเรืองมาถึงปัจจุบัน
จากจุดเริ่มต้นของเด็กชายที่มีพ่อแม่เป็นครูประชาบาล ที่ต้องการให้บุตรชายได้รับการศึกษาสูงสุด จึงอดออมเงินเพื่อเป็นค่าตั๋วเครื่องบินส่งลูกไปเป็นโรบินฮู้ด ทำงานไปเรียนไปจนจบปริญญาตรีวิศว กรรมไฟฟ้า และปริญญาโทวิทยาการคอมพิวเตอร์ จากมหาวิทยาลัยเวสเทิร์น มิชิแกน สหรัฐอเมริกา
บินกลับมาเมืองไทย เริ่มงานแรกเป็นนักวิเคราะห์ระบบคอมพิวเตอร์ บริษัท มัลติเนชั่นแนล แมเนจเมนท์ บริษัทที่ปรึกษาด้านไอที จากนั้นออกมาเป็นพนักงานขายเครื่องคอมพิวเตอร์ บริษัท เกรียงพัฒน์ เป็นผู้จัดการฝ่ายขายเครื่องไพรม์ คอมพิวเตอร์ กลุ่มบริษัทซีดีจี
ต่อมาย้ายมาเป็นพนักงานขาย บริษัท ชินวัตร คอมพิวเตอร์ คอมมูนิเคชั่น เป็นผู้จัดการทั่วไปสายงานคอมพิวเตอร์และพัฒนาธุรกิจ (ปัจจุบันคือ บริษัท ชิน คอร์ปอเรชั่น)
จากนั้นย้ายมาอยู่ บริษัท ดาต้าเน็ท เครือชินวัตรที่ร่วมทุนกับสิงคโปร์ และลาออกมาเป็นผู้อำนวยการการตลาด บริษัท โฟนลิงค์ ผู้จัดการทั่วไป บริษัท โฟนพอยท์ ก่อนจะออกมาตั้ง AIT ในปี 2535 เพื่อประกอบธุรกิจที่เกี่ยวข้องกับเทคโนโลยีสารสนเทศและการสื่อสาร
“ผมคลุกคลีตลาดไอทีมานาน ทั้งเอกชนและราชการ มีความถนัดด้านการขาย รู้จักลูกค้าดี รู้ว่าเทคโนโลยีมีการเติบโต ไม่เคยตาย ขณะที่ไทยเพิ่งเริ่มต้น” 
ตั้ง AIT 6 เดือนแรก ยอดขาย 6 ล้านบาท ต่อมากระโดดเป็น 100 ล้านบาท 150 ล้านบาท จากจุดเริ่มต้นปีแรกในฐานะผู้แทนจำหน่ายสินค้า ได้ผลักดันให้บริษัทเดินหน้าขยายธุรกิจสู่การให้บริการด้านการติดตั้งระบบโครงข่ายสารสนเทศเพื่อให้งานบริการของบริษัทสามารถรองรับความต้องการของลูกค้าได้อย่างครบวงจรในปีที่ 2 
ตลอดระยะเวลา 13 ปี จนถึงปัจจุบันนี้ บริษัทพร้อมให้บริการด้านเทคโนโลยีสารสนเทศและการสื่อสารอันหลากหลาย ครอบคลุมตั้งแต่การออกแบบและรับเหมาวางระบบโครงข่ายเทคโนโลยีสารสนเทศและการสื่อสาร การพัฒนาโปรแกรมระบบงาน การบริการบำรุงรักษา และการให้เช่าระบบสารสนเทศ
จนกระทั่งปัจจุบันบริษัท มีขนาดใหญ่ 1 ใน 5 ในบรรดาผู้ให้บริการด้านเทคโนโลยีสารสนเทศและการสื่อสาร
ปัจจุบัน “ศิริพงษ์” และครอบครัวถือหุ้นรวมกันประมาณ 1718%
เขาเป็นบิดาของ “ต๊อด” ศิณะ อดีตเพื่อนสนิทของ อั้มพัชราภา ไชยเชื้อ ดาราชื่อดัง และมีลูกสาวอีก 2 คน วัย 26 และ 24 ปี
เขาบอกว่า ลูกๆ ของเขาจะเรียนในสิ่งที่ชอบมากกว่าเตรียมตัวเข้ามาสานธุรกิจ แต่ถ้าจะเข้ามาต้องเป็นไปตามระบบเพราะบริษัทเป็นบริษัทมหาชน
ยามว่างชายคนนี้ชอบตีกอล์ฟและเป็นโปรฝีมือดีคนหนึ่ง และเป็นนายกสมาคมนักกอล์ฟอาชีพอาวุโสไทย
นอกจากนั้นยังชอบไปพักผ่อนกับครอบครัวที่ทะเลอีกด้วย